section_heading: Biografija
paragraph_text: Peta Wilson je rođena 18. studenog 1970. godine u Sydneyu. Ime je dobila po Miss Australije iz 1970. godine. Da se rodila kao muško nosila bi ime Pedro pa tvrdi kako je sretna zbog toga što je žensko. Kćer je pripadnika specijalnih jedinica australske vojske Darcy Wilsona i ugostiteljske radnice Karlene White. Ima i brata Roba koji je zaposlen kao vozač kamiona u australskoj vojsci. Iako je rođena u Sydneyu njezina obitelj se selila desetak puta. Ipak je veći dio djetinjstva provela na Papua Novoj Gvineji bez prednosti moderne civilizacije kao što su televizija ili radio. Još u najranijoj mladosti pokazivala je izrazitu sklonost fizičkim aktivnostima. Tako je u srednjoj školi postala najmlađa najbolja igračica (best player) australske reprezentacije u netballu (igra nalik košarci). No, bavila se i jedrenjem, odbojkom i atletikom.